תחנת הרכבת כפר ג'יניס

תחנת הרכבת כפר ג'יניס או תחנת הרכבת תעופה (שם קודם באנגלית Kafr Jinnis) היא תחנת רכבת היסטורית על המסילה המזרחית, הקרויה על שם ישוב עתיק בשם כפר ג'נס (كفر جنّس). התחנה שכנה בקטע המסילה בין לוד לראש העין, ממזרח לנמל התעופה בן-גוריון ובסמוך למקום בו נמצאים בימינו מתקני התעשייה האווירית, איירפורט סיטי וצומת אלעל. התחנה עתידה לשוב ולפעול עם פתיחתה המחודשת של המסילה המזרחית החדשה בשנת 2026.

==היישוב ההיסטורי כפר ג'נס==
התחנה נושאת את שמו של כפר ג'נס, שהיה מיושב בתקופה הממלוכית ובתקופה העות'מאנית. כ-18/24 מהכנסות המיסים של כפר ג'נס הוקדשו למוסד העימארה אל-עאמרה, מוסד הצדקה הגדול שהקימה הורם סולטאן, אשתו המועדפת של סולימאן הראשון בירושלים בראשית התקופה העות'מאנית. בכתב ההקדש, תואר הכפר באופן חריג כמקום ש"שאין צורך לציין את מיקומו ואת גבולותיו המפורסמים הידועים לבא מקרוב ומרחוק."<ref></ref>

== תולדות תחנת הרכבת ==
בזמן מלחמת העולם הראשונה הוקמה על ידי הטורקים המסילה המזרחית. במהלך כיבוש ארץ ישראל על ידי הבריטים בנו כוחות ההנדסה מסילות ברזל ששימשו כקווי אספקה אל החזית. לאחר כיבוש לוד ורמלה והמשך התקדמות הכוחות צפונה, הוקמה במקביל למסילה המזרחית מסילה צרה ברוחב 2.5 רגל (כ-762 מ"מ) מתחנת הרכבת לוד אל תחנת ראש העין. בסמוך לכפר ג'יניס התפצלה ממנה לכיוון מזרח מסילה עד לכפר א-לובאן שנבנתה דרך בית נבאלא, לאורך נחל בית עריף. לאחר המלחמה הורחבה המסילה המזרחית לרוחב תקני והמסילה הצרה פורקה. על בסיס התוואי לא-לובאן נבנתה שלוחה ברוחב תקני בת 4.5 קילומטרים לבסיס הצבאי שהוקם בסמוך לבית נבאלא. בסמוך לנקודת ההתפצלות הוקמה תחנת רכבת ששירתה את תושבי המקום כמו גם את נמל התעופה שהוקם בסמוך, אך שרות הנוסעים הופסק ביולי 1933. בזמן מלחמת העולם השנייה נבנתה שלוחה נוספת מעט מצפון לתחנה לכיוון מערב אל הבסיס הצבאי בתל השומר (אז תל ליטווינסקי). השימוש בשתי השלוחות הופסק אחרי מלחמת העצמאות, אך התחנה המשיכה לשמש תחת השם "תעופה" עוד מספר שנים רכבות משא שהובילו דלק לשדה התעופה ושמשה גם כתחנת רכבת תפעולית, אך השימוש בה נפסק בשנות ה-50.

במקום יש מסילה בודדת וניתן לראות בצד המסילה שרידים של מספר מבנים ישנים ששימשו את התחנה. באזור בית עריף, כפר טרומן ושוהם ניתן למצוא שרידי סוללה וגשרים של השלוחה לבית נבאלא ולא-לובאן. כ-2.5 קילומטרים מדרום למקום התחנה, חוצה מסילת ירושלים - גנות את המסילה המזרחית, כאשר הראשונה מחוברת לאחרונה בקשת מסילתית מכיוון נמל התעופה בן-גוריון לכיוון לוד. חיבור הקשת לקו הרכבת למודיעין קיבל את השם "צומת תעופה מערב" והחיבור למסילה המזרחית קיבל את השם "צומת תעופה דרום", המשמרים את השם העברי של הצומת ההיסטורי בתחנה.

== חידוש התחנה ==

במסגרת פיתוח מסילות הרכבת ותכנון מחדש של המסילה המזרחית החדשה מתוכננת הפעלתה מחדש של התחנה תחת השם החדש - תחנת הרכבת שוהם. התחנה אמורה לשרת את תושבי היישוב שוהם, איירפורט סיטי ואת עובדי התעשייה האווירית שנמצאת בסמוך. תחנה זו מתוכננת להיפתח עם חנוכת המסילה המזרחית החדשה בשנת 2026.

באוקטובר 2019 פרסמה רכבת ישראל מכרזים בקטע D בפרויקט המסילה המזרחית החדש. המכרז כולל את תכנונה של תחנת תעופה-שוהם החדשה ביחד עם גשר להולכי רגל אל קריית שדה התעופה המתוכנן לעבור מעל כביש 40 ואת שדרוג והכפלתה של מסילת הרכבת באורך 7.5 ק"מ בין התחנה לכיוון תחנת הרכבת לוד. מקטע הפרויקט הצפוני לתחנה הוא מקטע C והוא כולל בין היתר את הכפלתה של מסילה באורך 17 ק"מ עד לאזור ראש העין. שדרוג המסילה יכלול אף הפרדה מפלסית מתחת למחלף אל על העתידי.

במאי 2023 משרד התחבורה פרסם מכרז להקמת תחנת הרכבת.

== גלריה ==
<gallery>
קובץ:JINIS3.jpg|מבנה מגורי משמר התחנה
קובץ:JINIS2.jpg|שרידי אח בבית מגורי מנהל התחנה
קובץ:JINIS1.jpg|מבנה משרד והנהלת התחנה
קובץ:MASHRABIYA13.jpg|משרביה בחצר הפנימית של מבנה משרד והנהלת התחנה
קובץ:Jinis Village Train Station 6 (Large).jpg|מבנה צדדי בתחנת הרכבת
</gallery>

==ראו גם==
* תחנת הרכבת נמל התעופה בן-גוריון
* תחנת הרכבת רינתיה

==קישורים חיצוניים==

* מיכאל יעקובסון: [https://michaelarch.wordpress.com/2013/04/28/סיבוב-בכפרים-ערבים-סמוך-לנמל-התעופה-בן/ סקירה היסטורית על התחנה עם תמונות עדכניות של המבנים באתר], באתר 'חלון אחורי', 28.4.13
* [https://www.armon-arch.co.il/portfolio-item/תחנת-רכבת-תעופה-3/ תחנת רכבת תעופה ראשית] (כולל סרטון), [https://www.armon-arch.co.il/portfolio-item/תחנת-רכבת-תעופה-2/ תחנת רכבת תעופה ראשית], [https://www.armon-arch.co.il/portfolio-item/גשר-הולכי-רגל-תחנת-תעופה/ גשר הולכי רגל – תחנת תעופה], [https://www.armon-arch.co.il/portfolio-item/מתחם-תעופה/ מתחם תעופה], באתר ארמון אדריכלים ומתכנני ערים
* 

== הערות שוליים ==

כפר ג'יניס
כפר ג'יניס
קטגוריה:נמל התעופה בן-גוריון: תחבורה